CELEX: 32021R2265
Language: bg
Date: 2021-12-17 00:00:00
Title: Регламент за изпълнение (ЕС) 2021/2265 на Комисията от 17 декември 2021 година за изменение на Регламент (ЕО) № 684/2009 по отношение на идентификацията в електронния административен документ на получилите удостоверение независими малки производители на алкохолни напитки и на независимите малки производители на алкохолни напитки със самостоятелно издадено удостоверение

20.12.2021   
               
               
                  BG
               
               
                  Официален вестник на Европейския съюз
               
               
                  L 455/24
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/2265 НА КОМИСИЯТА
         от 17 декември 2021 година
         за изменение на Регламент (ЕО) № 684/2009 по отношение на идентификацията в електронния административен документ на получилите удостоверение независими малки производители на алкохолни напитки и на независимите малки производители на алкохолни напитки със самостоятелно издадено удостоверение
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (1), и по-специално член 29, параграф 1 от нея,
         като има предвид, че:
         
                     (1)
                  
                  
                     С Регламент за изпълнение (ЕС) 2021/2266 на Комисията (2) се определя образецът на удостоверението по член 23а, параграф 1 от Директива 92/83/ЕИО на Съвета (3), което трябва да бъде предоставяно от държавите членки на независимите малки производители на алкохолни напитки. В посочения регламент се установяват и позоваванията, които тези производители трябва да направят в административния документ за движението на алкохолни напитки по глави IV и V от Директива 2008/118/ЕО.
                  
               
                     (2)
                  
                  
                     В приложение I към Регламент (ЕО) № 684/2009 (4) на Комисията се определят структурата и съдържанието на електронните съобщения, използвани за целите на движението на акцизни стоки под режим отложено плащане на акциз, както и елементите на данните, изисквани за попълването на някои полета с данни в тези съобщения.
                  
               
                     (3)
                  
                  
                     За да бъдат обхванати получилите удостоверение независими малки производители и независимите малки производители със самостоятелно издадено удостоверение, е необходимо да се измени обяснението за елементите на данните „l“ и „n“ от група данни „17“, използвани за електронния административен документ за движението на алкохолни напитки под режим отложено плащане на акциз.
                  
               
                     (4)
                  
                  
                     Поради това Регламент (ЕО) № 684/2009 следва да бъде съответно изменен.
                  
               
                     (5)
                  
                  
                     Началото на прилагането на настоящия регламент следва да се отложи до 1 януари 2022 г., за да бъде съобразено с началото на прилагането на националните мерки, приети с цел транспониране на Директива (ЕС) 2020/1151 на Съвета (5).
                  
               
                     (6)
                  
                  
                     Мерките, предвидени в настоящия регламент, са в съответствие със становището на Комитета по акцизите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Таблица 1 от приложение I към Регламент (ЕО) № 684/2009 се изменя, както следва:
            
                        (1)
                     
                     
                        в реда за елемент на данните „l“ от група данни „17“ точки 3 и 4 в колона F се заменят със следното:
                        
                                    „3.
                                 
                                 
                                    За алкохолните напитки, произведени от независими малки производители със самостоятелно издадено удостоверение, декларацията относно статута на оператора в съответствие с член 4, член 5, параграф 1 и член 5, параграф 2 от Регламент за изпълнение 2021/2266 на Комисията* се добавя, когато се очаква да бъде предявено искане за намалена ставка на акциза в държавата членка на получаване.
                                 
                              
                                    4.
                                 
                                 
                                    За алкохолните напитки, произведени от получили удостоверение независими малки производители, декларацията относно вида алкохолна напитка, разрешен в удостоверението, в съответствие с член 2 от Регламент за изпълнение 2021/2266 се добавя, когато се очаква да бъде предявено искане за намалена ставка на акциза в държавата членка на получаване.
                                 
                              
                                    *
                                 
                                 
                                    Регламент за изпълнение 2021/2266 на Комисията от 17 декември 2021 г. за установяване на правила за прилагане на Директива 92/83/ЕИО на Съвета по отношение на издаването на удостоверения и самостоятелни удостоверения за независимите малки производители на алкохолни напитки за целите на акцизите (ОВ L 26).“;
                                 
                              
                  
                        (2)
                     
                     
                        в реда за елемент на данните „n“ от група данни „17“ текстът в колона F се заменя със следното:
                        „За алкохолните напитки, произведени от независими малки производители със самостоятелно издадено удостоверение, количеството годишно производство в съответствие с член 5, параграф 3 от Регламент за изпълнение2021/2266 се предоставя, в случай че се очаква да бъде предявено искане за намалена ставка на акциза в държавата членка на получаване. Стойността на този елемент на данните трябва да е по-голяма от нула.“
                     
                  
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 1 януари 2022 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 17 декември 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 9, 14.1.2009 г., стр. 12.
         
            (2)  Регламент за изпълнение (ЕС) 2021/2266 на Комисията от 17 декември 2021 г. за установяване на правила за прилагане на Директива 92/83/ЕИО на Съвета по отношение на издаването на удостоверения и самостоятелни удостоверения за независимите малки производители на алкохолни напитки за целите на акцизите (вж. страница 26 от настоящия брой на Официален вестник).
         
            (3)  Директива 92/83/ЕИО на Съвета от 19 октомври 1992 г. за хармонизиране на структурата на акцизите върху алкохола и алкохолните напитки (ОВ L 316, 31.10.1992 г., стр. 21).
         
            (4)  Регламент (ЕО) № 684/2009 на Комисията от 24 юли 2009 г. за прилагане на Директива 2008/118/ЕО на Съвета по отношение на компютризираните процедури за движението на акцизни стоки под режим отложено плащане на акциз (ОВ L 197, 29.7.2009 г., стр. 24).
         
            (5)  Директива (ЕС) 2020/1151 на Съвета от 29 юли 2020 година за изменение на Директива 92/83/ЕИО за хармонизиране на структурата на акцизите върху алкохола и алкохолните напитки (ОВ L 256, 5.8.2020 г., стр. 1).